महिषासुर आन्दोलन 21वीं सदी में आदिवासी और दलित-बहुजनों का एक आंदोलन बन कर उभर रहा है। आदिवासियों, पिछड़ों और दलितों का एक व्यापक हिस्सा, इसके माध्यम से नए सिरे से अपनी सांस्कृतिक दावेदारी पेश कर रहा है। यह आन्दोलन क्या है, इसकी जड़ें कहाँ तक विस्तारित हैं, बहुजनों की सांस्कृतिक परम्परा में इसका क्या स्थान है, लोक जीवन में उनकी उपस्थिति किन-किन रूपों में है, इसके पुरातात्विक साक्ष्य क्या हैं? बहुजनों के गीतों, कविताओं एवं नाटकों में महिषासुर किस रूप में याद किए जा रहे हैं और अकादमिक-बौद्धिक वर्ग को इस सांस्कृतिक आन्दोलन ने किस रूप में प्रभावित किया है, उनकी प्रतिक्रियाएं क्या हैं? क्या महिषासुर अनार्यों के पूर्वज थे, जो बाद में एक मिथकीय चरित्र बन कर बहुजन संस्कृति, जीवन पद्धति और सभ्यता के प्रतीक पुरूष बन गए? इन सवालों को ‘महिषासुर : मिथक और परंपराएं’ किताब अपने केंद्र में रखती है। इसके साथ ही विलुप्ति के कगार पर खड़े असुर समुदाय का विस्तृत नृवंशशास्त्रीय अध्ययन भी प्रस्तुत किया है।